Hi ha diversos motius pels quals una persona afectada per un trastorn de la conducta alimentària pot arribar a tenir una conducta d'abús de l'alcohol:La desinhibició que aporta el consum, encara que sigui lleu, facilita la capacitat d'interacció social, i té un efecte directe sobre l'autoestima. L'alcohol s'utilitza com una forma de regulació emocional. Ajuda a afrontar emocions desagradables com la solitud, l'avorriment o la tristesa. Com ens manifestaven els nostres seguidors: «Així la tristesa pesava menys i m'ajudava a fer callar la veu». La intoxicació lleu inicial augmenta la sensació d'eufòria, es converteix en una via d'escapament dels problemes. «Feia servir l'alcohol per oblidar-ho de tot, per desinhibir-me», ens expliquen. Com que es tracta d'una droga «social», s'utilitza per encaixar amb els altres i complir les expectatives socials: «Jo no em volia excloure, així que m'obligava a empassar-me les pors». Té una funció anorexígena, és a dir, la persona deixa de prendre aliments per consumir alcohol amb la idea que, sacrificant el menjar, reduirà el pes: «Si aquell dia sabia que beuria, restringia el menjar al màxim». També hi ha la creença que l'alcohol fa entrar en calor i combat el fred de la desnutrició.